Il-Kummissarju tas-Saħħa jappella biex jitwaqqfu l-attivitajiet
"Ħudu azzjoni qabel is-sitwazzjoni ssir iddisprata" Il-Kummissarju għas-Saħħa fl-Uffiċċju tal-Ombudsman, Charles Messina, iddikjara illi huwa jaqbel fis-sħiħ li għandhom jitwaqqfu minnufih l-attivitajiet tal-massa. Dan intqal fi sqarrija maħruġa dalgħodu. Il-Kummissarju tenna li hu jemmen li hemm bżonn li tittieħed azzjoni immedjata qabel is-sitwazzjoni ssir waħda iddisprata. "Fl-aħħar xhur saru sagrifiċċji kbar mill-professjonisti fil-qasam tas-saħħa, mill-pubbliku u min-negozji. Għandu jiġi żgurat li dak li nkiseb ma jintilifx. F'dan l-istadju hemm il-ħtieġa ta' direzzjoni mill-Awtoritajiet tas-Saħħa."